Juros periodo pasaulis

**Juros periodo pasaulis** () – 2015 m. amerikiečių nuotykinis mokslinės fantastikos filmas. Filmas tęsia garsiąją „Juros periodo parko“ filmų seriją ir yra joje ketvirtas (tiesa, jokie ankstesnių dalių aktoriai čia nevaidina). Filmą režisavo Kolinas Trevorou, o pirmųjų „Juros periodo parko“ filmų kūrėjas Stivenas Spilbergas atliko vykdančiojo prodiuserio vaidmenį.

Tuoj po savo pasirodymo kino ekranuose, „Juros periodo pasaulis“ tapo vienu pelningiausių visų laikų pasaulio filmų. 2018 m. išleistas tęsinys – „Juros periodo pasaulis. Kritusi karalystė“.

## Siužetas

Nublaro saloje, kurioje kadaise Džonas Hamondas bandė įkurti dinozaurų parką, dabar veikia ištisas dinozaurų pramogų pasaulis, į kurį plaukia turistai iš viso pasaulio. Į jį keliauja ir broliai Zakas bei Grėjus, kurių teta Kler dirba parko operacijų direktore. Tačiau ji neturi laiko vaikams, nes užsiėmusi nauju projektu: dinozaurai jau nieko taip nebestebina, kaip kadaise, todėl buvo sumanyta sukurti naują genų inžinerijos tvarinį – *Indominus rex*. Parko savininkas Simonas Masranis, apžiūrėjęs naują padarą, liepia Kler, kad ši pasitartų su parko prižiūrėtoju Ovenu, kuris išmokęs dresuoti velociraptorius, dėl aptvaro saugumo.

Betikrinant aptvarą, pasirodo, kad *Indominus rex* neva pabėgo, bet iš tiesų jis užpuola Oveną ir dar kelis darbuotojus. Nors Ovenas išsigelbsti, dinozauras ištrūksta į laisvę. Kuomet elektrošoku ginkluota komanda, nusiųsta suvaldyti dinozauro, pražūva, paskelbiama parko evakuacija. Tačiau Zakas bei Grėjus, keliaujantys girosfera, nusprendžia negrįžti, o išvažiuoja į uždraustą zoną, kur juos užpuola *Indominus rex*. Vaikai išsigelbsti, tuo tarpu parko savininkas pasiryžta pats nukauti iš sraigtasparnio tvarinį, bet iš dinozauro sugriauto narvo pakilęs pterozaurų būrys sraigtasparnį numuša, o skraidantys plėšrūnai užpuola parko lankytojus.

Pasinaudojęs tuo, kad parkas liko be valdžios, atsargos karininkas Hoskinsas nusprendžia įvykdyti savo puoselėtą mintį – panaudoti velociraptorius kaip karius. Ovenas tam nepritaria, bet galiausiai imasi vadovauti raptorių būriui. Tačiau susidūrę su *Indominus rex* velociraptoriai priima jo viršenybę ir ima puldinėti žmones. Vėliau jie įsiveržia ir į laboratoriją, bet Ovenui pavyksta juos palenkti savo pusėn. *Indominus rex* užpuolus Zaką, Grėjų ir Oveną, Kler griebiasi paskutinio šiaudo ir paleidžia tiranozaurą. Galiūnų kovą nutraukia iš baseino iššokęs mozozauras.

## Aktoriai
* Chris Pratt – Owen Grady, parko prižiūrėtojas;
* Bryce Dallas Howard – Claire Dearing, parko operacijų direktorė;
* Vincent D'Onofrio – Vic Hoskins, atsargos karininkas, apsaugos viršininkas;
* Ty Simpkins – Gray Mitchell, jaunesnysis Kler sūnėnas;
* Nick Robinson – Zach Mitchell, vyresnysis Kler sūnėnas;
* Omar Sy – Barry, vienas iš raptorių prižiūrėtojų;
* B. D. Wong – Dr. Henry Wu, parko genetikas (vienintelis aktorius, vaidinęs kuriame nors iš ankstesnių filmų);
* Irrfan Khan – Simon Masrani, parko savininkas;
* Jake Johnson – Lowery Cruthers, parko valdymo pulto darbuotojas;
* Lauren Lapkus – Vivian, parko valdymo pulto darbuotoja (lietuvių kilmės aktorė);
* Brian Tee – Katashi Hamada, saugos būrio vadas;
* Katie McGrath – Zara Young, Kler asistentė;
* Judy Greer – Karen Mitchell, Kler sesuo, Zako ir Grėjaus motina;
* Andy Buckley – Scott Mitchell, Zako ir Grėjaus tėvas;
* Eric Edelstein – Nick, *Indominus rex* aptvaro prižiūrėtojas;
* Jimmy Fallon – save, girosferų instruktorius;
* Jimmy Buffett – save, turistas;

## Dinozaurai
Filme vaizduojami šie dinozaurai (tiesa, jų išvaizda skiriasi nuo dabar moksliškai priimtos):
* *[[tiranozauras|Tyrannosaurus rex]]*
* *[[velociraptorius|Velociraptor]]* (išvaizda panašesnis į *[[deinonichas|Deinonychus]]*)
* *[[triceratopsas|Triceratops]]*
* *[[stegozauras|Stegosaurus]]*
* *[[parazaurolofas|Parasaurolophus]]*
* *[[galimimas|Gallimimus]]*
* *[[pteranodonas|Pteranodon]]*
* *[[ankilozauras|Ankylosaurus]]*
* *[[apatozauras|Apatosaurus]]*
* *[[dimorfodonas|Dimorphodon]]*
* *[[mozazauras|Mosasaurus]]*
* *Indominus rex*
## Išnašos